自山中夜行還湖上
作者：陸游
朝代：宋

paragraphs: 火雲崢嶸水車鳴，行人畏熱不敢寧。
蕭然一馬兩園丁，缺月照我影伶俜。
荒鷄起早忽再唱，北斗低盡餘三星。
扁舟菱歌正嫋嫋，叢冢鬼火何熒熒。
迎人漸見鏡湖白，回首已失秦山青。
道邊野店得小憩，一杯濁酒傾殘瓶。
登盤絕愛畦韭美，轑釜未厭谿鱗腥。
丈夫所要飽辛苦，文叔尚困蕪蔞亭。